P r e d k l a d a c i a    s p r á v a

Podpredsedníčka vlády SR pre európsku integráciu Mária Kadlečíková sa dňa 27. novembra 2001 zúčastnila v Dortmunde podujatia „Hospodárske a kultúrne dni Slovenskej republiky“.
 
 Podpredsedníčka vlády SR pre európsku integráciu Mária Kadlečíková v prvej časti  svojho pobytu navštívila množstvo kultúrnych podujatí organizovaných pobočkou veľvyslanectva SR v Bonne. Druhá časť bola venovaná hospodárskej a politickej diskusii, kde za slovenskú stranu vystúpili okrem podpredsedníčky vlády SR pre európsku integráciu aj štátny tajomník Ministerstva hospodárstva Slovenskej republiky P. Brňo, technický riaditeľ divízie prepravy Slovenského plynárenského priemyslu K. Kmeť a prezident Eximbanky Ľ. Šlahor. Za nemeckú stranu sa zúčastnili predstavitelia Investičnej a obchodnej komory, Hospodárskej a obchodnej komory a Európskej investičnej banky. Po skončení diskusie navštívila podpredsedníčka vlády SR pre európsku integráciu Mária Kadlečíková krajinský parlament Severného Porýnia – Vestfálska v Düsseldorfe, kde sa stretla s podpredsedníčkou snemu E. Müllerovou a predstaviteľmi výborov parlamentu.

Hlavným cieľom návštevy bolo predstaviť Slovenskú republiku ako štát, ktorý je súčasťou modernej Európy a ktorý je jedným z najvážnejších kandidátov pre vstup do EÚ a NATO ako aj bližšie spoznávanie Slovenskej republiky nemeckou verejnosťou.

	Predstavitelia nemeckých zástupcov vyslovili podporu integračnému procesu na Slovensku, úsiliu Slovenskej republiky vstúpiť do Európskej únie medzi prvými krajinami a ocenili pokrok a rýchlosť, ktorou Slovenská republika dobieha zameškané  v predvstupových rokovaniach, čo sa aj prejavilo v hodnotiacej správe Európskej komisie. Obe strany taktiež ocenili zlepšujúcu sa spoluprácu a propagáciu Slovenskej republiky v Severnom Porýní – Vestfálsku.